CELEX: 62018TN0515
Language: sk
Date: 2018-08-29 00:00:00
Title: Vec T-515/18: Žaloba podaná 29. augusta 2018 – FAKRO/Komisia

26.11.2018   
            
            
               SK
            
            
               Úradný vestník Európskej únie
            
            
               C 427/80
            
         
      Žaloba podaná 29. augusta 2018 – FAKRO/Komisia
      (Vec T-515/18)
      (2018/C 427/107)
      Jazyk konania: poľština
      
         Účastníci konania
      
      
         Žalobkyňa: FAKRO sp. z o. o. (Nowy Sącz, Poľsko) (v zastúpení: A. Radkowiak-Macuda, advokátka [radca prawny])
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie zo 14. júna 2018 v konaní o sťažnosti, ktorú 12. júla 2012 podala Komisii spoločnosť FAKRO sp. z o. o. z dôvodu zneužitia dominantného postavenia skupinou VELUX (sp. zn. AT.40026 VELUX),
               
            
                  —
               
               
                  zaviazal Komisiu na náhradu trov konania.
               
            
         Dôvody a hlavné tvrdenia
      
      Žaloba sa opiera o tri žalobné dôvody:
      
                  1.
               
               
                  Zjavné nesprávne posúdenie – v spojení s nedostatočným odôvodnením napadnutého rozhodnutia – ktoré viedlo k odmietnutiu existencie záujmu Európskej únie na pokračovaní v konaní.
                  Žalobkyňa uvádza, že Komisia nezaujala konečné stanovisko, a to tak vo vzťahu k predpokladom zneužitia dominantného postavenia, ako ani vo vzťahu k niektorej zo siedmych kategórií vytýkaného správania. Pri posudzovaní dôvodu sťažnosti, ktorým bola vytýkaná nepoctivá tvorba cien podnikom s dominantným postavením, Komisia nekriticky oprela svoje rozhodnutie o argumenty tohto podniku bez toho, aby zohľadnila argumenty žalobkyne alebo problém aspoň všeobecne preskúmala. Podľa žalobkyni malo zavedenie útočnej známky zo strany podniku s dominantným postavením za cieľ jedine brániť jeho konkurenčným podnikom, aby vstúpili na trh alebo sa na ňom rozvíjali, a investičné zľavy uplatňované týmto podnikom boli selektívne, exkluzívne a diskriminačné, čím bol porušený článok 102 ZFEÚ. Dôkazmi bolo jasne preukázané, že podnik s dominantným postavením uzavrel exkluzívne zmluvy, čím porušil článok 102 ZFEÚ a šetrenie v tomto smere nevyžaduje významné prostriedky, ale iba preskúmanie ňou predložených údajov a dôkazov.
               
            
                  2.
               
               
                  Porušenie zásady riadnej správy veci verejných v spojení so zjavne nesprávnym posúdením neexistujúceho záujmu Európskej únie na pokračovaní v konaní.
                  Medzi okamihom podania sťažnosti a okamihom prijatia zamietajúceho rozhodnutia uplynulo 71 mesiacov. Pomalý postup Komisie nemožno odôvodniť osobitnými okolnosťami. Komisia sa dostatočne vyzná na európskom trhu strešných okien. Prieťahy Komisie mohli mať za následok, že žalobkyňa nemohla v dôsledku prekluzívnych lehôt stanovených vo vnútroštátnom práve uplatňovať svoje práva pred národnými orgánmi na ochranu hospodárskej súťaže.
               
            
                  3.
               
               
                  Porušenie článku 8 ods. 1 nariadenia č. 773/2004 (1) v dôsledku neumožnenia žalobkyni prístupu do dokumentov, čím boli porušené jej práva na účinnú obranu.
                  Ak Komisia informuje sťažovateľa o svojom zámere zamietnuť sťažnosť, sťažovateľ môže podľa platných predpisov požadovať prístup k dokumentom, na ktorých Komisia založila svoje predbežné posúdenie. V predmetnej veci Komisia takýto prístup žalobkyni neumožnila. Okrem toho Komisia právne pochybila vo vzťahu k zásadám pre skúmanie záujmu Európskej únie, keď nevykonala primerané skúmanie povahy a účinkov konaní vytýkaných podniku s dominantným postavením.
               
            
         (1)  Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov [101] a [102 ZFEÚ] (Ú. v. EÚ L 123, 2004, s. 18; Mim. vyd. 08/003, s. 81).